Il-Fratellanza San Ġużepp Għaxaq A.D 1750 ħabbret il-programm għal matul il-ġimgħa d-dieħla biex jagħtu merħba lura fosthom, lill-istatwa devota u maħbuba ta' San Ġużepp f'Ħal Għaxaq. Dan wara restawr li sar fil-gżira Għawdxija. Il-karnaġġjon u r-restawr tal-istatwa fl-injam sar minn Michael u Adonai Camilleri Cauchi filwaqt li r-restawr tal-pedestall u l-induratura fuq kemm l-istatwa u anke l-pedestall, sar minn Mario u wliedu Ruben u Austin Camilleri Cauchi. Illejla se ssir akkademja mużikali mill-Banda San Ġużepp ta' Ħal Għaxaq fil-Katidral ta' Santa Marija fiċ-Ċittadella f'Għawdex. Waqt l-akkademja, se ssir l-inawgurazzjoni u l-kxif tal-istatwa wara r-restawr. Għada filgħodu, se ssir quddies ikkonċelebrata mill-Kapitlu tal-Katidral u l-kleru Għaxqi fl-10.00 u f'12.00 San Ġużepp joħroġ mill-Katidral f'Għawdex biex jaqbad triqtu lejn Malta. Awguri lilll-Ġużeppini kollha fis-sena Internazzjonali Ġużeppina; kif qed tissejjaħ mill-Vatikan, speċjalment lill-Għaxqin. Ara l-porgramm hawn taħt: